Folketing
1998-04-30

I denne sag er det lidt svært at finde ud af, hvem det egentlig er, der skal takke hvem, men det er meget tilfredsstillende med den meget brede opbakning til lovforslaget, og jeg vil gerne takke for den positive modtagelse af lovforslaget, sådan som det er udformet. Da vi tilsyneladende alle med undtagelse af Enhedslisten er enige om, at motorcyklisterne, så vidt det er muligt, skal have glæde af vedtagelsen af lovforslaget allerede i denne sommer, har jeg givet Færdselsstyrelsen lov til allerede nu at sende et udkast til de nødvendige ændringer af bekendtgørelsen i høring, selvfølgelig under forudsætning af, at det tydeligt fremgår, at lovforslaget er under behandling her i Folketinget. Såfremt lovforslaget vedtages, er det hensigten, at de administrative forskrifter skal finde anvendelse samtidig med lovens ikrafttræden, og det vil sige omkring medio juni, og jeg vil da gerne overveje den 14. juni som en mulig ikrafttrædelsesdato. Så kan motorcykelfolket lovligt køre ud i sommervejret med deres teltvogne.